*Likumprojekts*

**Noguldījumu garantiju likums**

**I. nodaļa**

**Vispārīgie noteikumi**

**1.pants.** (1) Likumā ir lietoti šādi termini:

1) noguldījums – kredīta atlikums, kurš radies no naudas līdzekļu ieskaitīšanas noguldītāja kontā vai no ikdienas kredītiestādes darījumiem un kuru noguldījumu piesaistītājam ir pienākums atmaksāt saskaņā ar likuma vai līguma noteikumiem, izņemot tādu kredīta atlikumu, kura:

a) pastāvēšanu var pierādīt vienīgi ar Finanšu instrumentu tirgus likuma 3. panta otrajā daļā minētajiem finanšu instrumentiem, ja vien tas nav krājprodukts, kuru pierāda ar apliecinājumu, kas izsniegts konkrētai personai,

b) pamatsumma nav atmaksājama nominālvērtībā,

c) pamatsumma ir atmaksājama tikai nominālvērtībā saskaņā ar konkrētu garantiju vai vienošanos, ko nodrošina kredītiestāde vai trešā persona;

2) atbilstīgs noguldījums – noguldījums, uz kuru nav attiecināmi šā likuma 25.panta izņēmumi par garantētās atlīdzības izmaksu;

3) segtais noguldījums – atbilstīgā noguldījuma daļa, ko noguldījumu nepieejamības gadījumā izmaksā šajā likumā noteiktajā kārtībā un apmērā, ietverot tajā arī par veikto noguldījumu uzkrātos procentus;

4) kopīgais noguldījums – noguldījums, kuru kopīgi izdarījušas divas vai vairākas personas vai tiesības uz kura izmantošanu divām vai vairākām personām ir nostiprinātas ar noguldījumu piesaistītāju rakstveidā noslēgtajā līgumā;

5) noguldījumu piesaistītājs – Latvijā reģistrēta kredītiestāde, krājaizdevu sabiedrība, ārvalsts kredītiestādes filiāle Latvijā, Eiropas Savienības dalībvalsts (turpmāk – dalībvalsts) kredītiestādes filiāle Latvijā, kura normatīvajos aktos noteiktajā kārtībā veic maksājumus noguldījumu garantiju fondā;

6) noguldījumu nepieejamība — noguldījumu piesaistītāja nespēja izmaksāt noguldījumus, ja ir iestājies vismaz viens šajā punktā minētais apstāklis vai vairāki šādi apstākļi neatkarīgi no šo apstākļu iestāšanās secības:

a) tiesa pasludinājusi noguldījumu piesaistītāju par maksātnespējīgu,

b) Finanšu un kapitāla tirgus komisija (turpmāk — Komisija) ir anulējusi atļauju (licenci) kredītiestādes vai krājaizdevu sabiedrības darbībai,

c) cits gadījums, ja Komisija ir konstatējusi, ka noguldījumu piesaistītājs nespēj izmaksāt noguldītājam noguldījumu, un pieņēmusi lēmumu par noguldījumu nepieejamības iestāšanos;

7) noguldītājs – persona vai kopīga noguldījuma gadījumā katra no personām, kurām ir noguldījums noguldījumu piesaistītājā;

8) noguldījumu garantiju fonds – mantas kopums, kuru veido noguldījumu piesaistītāju veiktās iemaksas un kura pārvaldīšanu nodrošina Komisija;

9) mērķapjoms – noguldījumu garantiju fondā pieejamo līdzekļu summa, kas uzkrājama šajā likumā noteiktajā kārtībā;

10) pieejami finanšu līdzekļi – nauda, noguldījumi un zema riska aktīvi, kurus iespējams realizēt septiņās darbdienās;

11) maksājumu saistības – noguldījumu piesaistītāja maksājumu saistības pret noguldījumu garantiju fondu, kas pilnībā nodrošinātas ar zema riska aktīviem un uz nodrošinājumu neattiecas jebkāds trešo personu apgrūtinājums.

(2) Citi likumā lietotie termini atbilst Eiropas Parlamenta un Padomes 2013. gada 26. jūnija regulā (ES) Nr. 575/2013 par prudenciālajām prasībām attiecībā uz kredītiestādēm un ieguldījumu brokeru sabiedrībām, un ar ko groza Regulu (ES) Nr. 648/2012 (dokuments attiecas uz Eiropas Ekonomisko zonu) lietotajiem terminiem.

**2.pants.** (1) Šā likuma mērķis ir noteikt garantiju vispārīgos principus attiecībā uz noguldījumiem noguldījumu piesaistītājos, noguldījumu garantiju fonda veidošanas, pārvaldīšanas un izlietošanas kārtību, kā arī noguldījumu garantiju fondu savstarpējo sadarbību.

(2) Šā likuma noteikumi ir attiecināmi uz:

1) Latvijā reģistrētām kredītiestādēm un to filiālēm, krājaizdevu sabiedrībām, kā arī ārvalstu kredītiestāžu filiālēm Latvijā;

2) dalībvalstīs reģistrētu kredītiestāžu filiālēm Latvijā, ja tās piedalās noguldījumu garantiju fondā.

(3) Šā panta otrajā daļā minētie noguldījumu piesaistītāji nav tiesīgi pieņemt noguldījumus, ja tie nepiedalās noguldījumu garantiju fondā vai citas dalībvalsts noguldījumu garantiju fondā.

(4) Ja šā likuma noteikumi attiecināmi uz dalībvalstī reģistrētu kredītiestāžu filiālēm Latvijā, noguldījumu nepieejamība iestājas ar brīdi, kad šāda nepieejamība ir iestājusies atbilstoši attiecīgās dalībvalsts normatīvajiem aktiem.

(5) Šā likuma noteikumi nav attiecināmi uz Eiropas Savienības dalībvalstīs reģistrētu kredītiestāžu filiālēm Latvijā, ja šo valstu normatīvie akti paredz noguldījumu garantēšanu kredītiestāžu filiālēs ārvalstīs, ieskaitot Latviju, un aptver visus šajā likumā paredzētos noguldījumus, turklāt garantētā atlīdzība nav mazāka par šajā likumā noteikto garantēto atlīdzību.

(6) Šā likuma noteikumi nav attiecināmi uz noguldījumu piesaistītāju, kurš līdz šā likuma spēkā stāšanās dienai atzīts par likvidējamu, maksātnespējīgu vai bankrotējušu vai kuram ir iestājusies noguldījumu nepieejamība.

(7) Lēmumu par noguldījumu nepieejamības iestāšanos Komisija pieņem ne vēlāk kā piecu darbdienu laikā no dienas, kad tā konstatējusi noguldījumu piesaistītāja nespēju izmaksāt noguldījumus.

**3.pants.** (1) Neatkarīgi no noguldījuma izdarīšanas dienas garantētā atlīdzība vienam noguldītājam par noguldījumu piesaistītājā izdarīto noguldījumu ir atbilstīgā noguldījuma apmērā, bet ne vairāk kā 100 000 *euro*.

(2) Noguldītāja tiesības uz garantēto atlīdzību un tās viņa saistības pret noguldījumu piesaistītāju, kuru izpilde iestājusies līdz dienai vai dienā, kad iestājusies noguldījumu nepieejamība, tiek savstarpēji dzēstas ar ieskaitu, un to ņem vērā, aprēķinot garantēto atlīdzību.

(3) Garantēto atlīdzību izmaksā *euro*.

(4) Noguldītājs zaudē prasījuma tiesības pret noguldījumu garantiju fondu par garantētās atlīdzības izmaksu dienā, kad pabeigts noguldījumu piesaistītāja likvidācijas process, bet ne vēlāk kā piecus gadus pēc dienas, kad izbeigušies 29.panta pirmajā daļā minētie apstākļi.

**4.pants.** (1)Papildus šā likuma 3. panta pirmajai daļai garantētā atlīdzība vienam noguldītājam tiek garantēta ne vairāk kā 200 000 *euro* apmērā triju mēnešu laikā no sākotnējā noguldījuma izdarīšanas dienas par šādiem fizisko personu noguldījumiem:

1)  noguldījumi no darījumiem ar nekustamo īpašumu saistībā ar privāto dzīvojamo īpašumu;

2) noguldījumiem, kuri izmaksāti sociālam mērķim normatīvajos aktos noteiktajā kārtībā;

3) noguldījumiem, kuri izmaksāti kā kompensācija par krimināla rakstura kaitējumu vai personas nepatiesu notiesāšanu normatīvajos aktos noteiktajā kārtībā.

(2)  Noguldītājs iesniedz noguldījumu piesaistītājam nepieciešamo informāciju, kas apliecina noguldījuma atbilstību šā panta pirmajā daļā noteiktajam.

**5.pants.** (1) Garantētā atlīdzība par kopīgo noguldījumu tiek izmaksāta katrai kopīgo noguldījumu izdarījušai personai atbilstoši tās noguldījuma daļai, kas noteikta ar noguldījumu piesaistītāju noslēgtajā līgumā. Ja katras personas daļa kopīgajā noguldījumā nav noteikta, kopīgais noguldījums sadalāms vienlīdzīgās daļās.

(2) Tiesības saņemt garantēto atlīdzību par noguldījumu piesaistītājā esošajiem līdzekļiem ir katrai personai, kura ir identificējama un kura var pierādīt savas prasījuma tiesības uz šādu noguldījuma daļu.

(3) Ja noguldītājam vienā noguldījumu piesaistītājā ir vairāki noguldījumi vai vairākas kopīgā noguldījuma daļas neatkarīgi no noguldījuma valūtas, visus viena noguldītāja atbilstīgos noguldījumus summē un uzskata par vienu segto noguldījumu.

**II. nodaļa**

**Noguldījumu garantiju fonds**

**6.pants.** (1) Komisija nodrošina noguldītāju piesaistītāju uzraudzību atbilstoši šā likuma normām, līdzekļu uzkrāšanu noguldījumu garantiju fondā, noguldījumu garantiju fonda pārvaldīšanu un garantētās atlīdzības izmaksu, kā arī īsteno kreditoru prasījuma tiesības pret noguldījumu piesaistītāju izmaksātās garantētās atlīdzības apmērā.

(2) Komisija pēc nepieciešamības, bet ne retāk kā reizi trijos gados veic noguldījumu garantiju fonda stresa testu.

(3) Informācija, kas iegūta stresa testu veikšanai, izmantojama vienīgi šo testu analīzei un to glabā šim nolūkam paredzēto laiku.

(4) Komisija reizi gadā, bet ne vēlāk kā līdz 1. jūlijam sagatavo pārskatu par noguldījumu garantiju fonda darbību un publicē to savā mājas lapā internetā.

**7.pants.** Informācija par noguldījumu garantiju fonda līdzekļu uzkrāšanu un garantētās atlīdzības izmaksu sniedzama Konsultatīvajā finanšu un kapitāla tirgus padomē.

**8.pants.** Noguldījumu garantiju fondu veido noguldījumu piesaistītāju maksājumi šajā likumā noteiktajā apjomā un kārtībā.

**9.pants.** (1) Kredītiestāde mēneša laikā pēc tam, kad saņēmusi atļauju (licenci) kredītiestādes darbībai, veic noguldījumu garantiju fondā vienreizēju sākotnējo iemaksu 1,5 procentu apmērā no sākotnējā kapitāla, ārvalsts kredītiestādes filiāle mēneša laikā pēc tam, kad saņēmusi atļauju (licenci) kredītiestādes darbībai, izdara noguldījumu garantiju fondā vienreizēju sākotnējo iemaksu 142 300 *euro* apmērā, bet krājaizdevu sabiedrība mēneša laikā pēc tam, kad saņēmusi atļauju (licenci) krājaizdevu sabiedrības darbībai, izdara noguldījumu garantiju fondā vienreizēju sākotnējo iemaksu 142 *euro* apmērā.

(2) Noguldījumu piesaistītājs reizi ceturksnī veic noguldījumu garantiju fondā maksājumu, kura apmērs ir 0,05 procenti no segto noguldījumu vidējā atlikuma noguldījumu piesaistītājā iepriekšējā ceturksnī. Komisija nosaka konkrēta noguldījumu piesaistītāja maksājumam piemērojamo korekcijas koeficientu. Nosakot maksājumam piemērojamo korekcijas koeficientu, Komisija ņem vērā noguldījumu piesaistītāja kapitāla pietiekamības, likviditātes, lielo riska darījumu rādītājus, noguldījumu piesaistītāja kredītportfeļa kvalitāti iepriekšējā kalendārajā gadā, kā arī noguldījuma piesaistītāja biznesa plānu un stratēģiju.

(3) Dalībvalsts kredītiestādes filiāle, kura piedalās noguldījumu garantiju fondā, reizi ceturksnī veic noguldījumu garantiju fondā maksājumus, kuru apmērs ir 0,05 procenti no segto noguldījumu, kurus filiāle ir piesaistījusi, vidējā atlikuma iepriekšējā ceturksnī.

(4) Piemērojot korekcijas koeficientu, noguldījumu garantiju fondā veicamo maksājumu nedrīkst samazināt vairāk par 25 procentiem un nedrīkst palielināt vairāk par 100 procentiem.

(5) Noguldījumu piesaistītājs maksājumus veic *euro*.

(6) Noguldījumu piesaistītājs veic maksājumus noguldījumu garantiju fondā līdz brīdim, kad iemaksātā summa sasniedz apmēru, kas nodrošina likumā garantētās atlīdzības izmaksu tiem šā noguldījumu piesaistītāja noguldītājiem, kuriem saskaņā ar šo likumu ir tiesības uz šādu atlīdzību.

(7) Aprēķinot noguldījumu garantiju fondā veicamos maksājumus noguldījumu piesaistītājs ņem vērā šā likuma 3.panta pirmajā daļā noteikto segto noguldījumu apmēru.

**10.pants.** (1) Komisija nodrošina, ka noguldījumu garantiju fonda mērķapjoms nav mazāks par 0,8% no noguldījumu garantiju fonda dalībnieku segto noguldījumu apmēra.

(2) Ja pēc tam, kad noguldījumu garantiju fonds ir sasniedzis mērķapjomu un ir notikušas izmaksas no noguldījumu garantiju fonda, samazinot noguldījumu garantiju fonda pieejamos finanšu līdzekļus līdz mazāk nekā divām trešdaļām no mērķapjoma, regulāro noguldījumu garantiju fondā veicamo iemaksu Komisija nosaka apjomā, kas dod iespēju sasniegt šā panta pirmajā punktā minēto mērķapjomu ne ilgāk kā sešos gados.

(3) Komisija, nosakot regulārās noguldījumu garantiju fondā veicamās iemaksas šajā pantā noteiktā mērķapjoma sasniegšanai, ņem vērā tautsaimniecības cikla fāzi, kā arī ietekmi, ko procikliskas iemaksas var radīt.

(4) Noguldījumu garantiju fondā esošie finanšu līdzekļi var ietvert noguldījumu piesaistītāju maksājumu saistības ne vairāk kā 30% apmērā no noguldījumu garantiju fondā pieejamo līdzekļu kopsummas. Komisija izdod normatīvos noteikumus, kas nosaka noguldījumu piesaistītāju maksājumu saistību iekļaušanas kārtību noguldījumu garantiju fondā.

**11.pants.** (1) Ja noguldījumu garantiju fondā nepietiek finanšu līdzekļu, lai veiktu garantēto atlīdzību izmaksas noguldītājiem, Komisija pieprasa noguldījumu piesaistītājam Komisijas noteiktā termiņā veikt ārkārtas iemaksas noguldījumu garantiju fondā, kas nepārsniedz 0,5% no noguldījumu piesaistītāja segtajiem noguldījumiem iepriekšējā kalendārā gada beigās. Ārkārtas apstākļos Komisija ir tiesīga noteikt lielākas iemaksas.

(2) Ja Komisija konstatē, ka noguldījumu piesaistītāju ārkārtas iemaksu veikšana noguldījumu garantiju fondā apdraud vai varētu apdraudēt stabilu finanšu sektora darbību, apdraud vai var apdraudēt noguldījumu piesaistītāja maksātspēju vai likviditāti, Komisija lemj par ārkārtas iemaksu pilnīgu vai daļēju atlikšanu līdz brīdim, kamēr šādu ārkārtas maksājumu veikšana vairs neapdraud noguldījumu piesaistītāja maksātspēju vai likviditāti.

(3) Papildus šā panta pirmajā daļā noteiktajam Komisija var aizņemties noguldījumu garantiju fondam nepieciešamos finanšu līdzekļu no noregulējuma fonda apmērā, kas nepārsniedz pozitīvo starpību starp 0,8% no noguldījumu piesaistītāju segto noguldījumu apmēra un noguldījumu garantiju fondā esošajiem līdzekļiem.

**12.pants.** Komisija nosaka kārtību, kādā aprēķināmi noguldījumu piesaistītāja maksājumi noguldījumu garantiju fondā, kā arī līdz katra gada 1. martam informē noguldījumu piesaistītāju par tā maksājumam piemēroto korekcijas koeficientu. Ja noguldījumu piesaistītājs pārsūdz Komisijas lēmumu par tā maksājumam piemēroto korekcijas koeficientu, līdz galīgā lēmuma pieņemšanai tiesā noguldījumu piesaistītājs veic maksājumu 0,05 procentu apmērā no segto noguldījumu vidējā atlikuma noguldījumu piesaistītājā iepriekšējā ceturksnī.

**13.pants.** (1) Kredītiestāde vai tās filiāle nodrošina, ka zvērināts revidents reizi gadā vienlaikus ar gada pārskata revīziju pārbauda, vai noguldījumu piesaistītāja pārskats par garantētajiem noguldījumiem un maksājumiem noguldījumu garantiju fondā sagatavots atbilstoši normatīvajiem aktiem. Zvērināts revidents pārbaudi veic saskaņā ar likumu "Par zvērinātiem revidentiem" un iesniedz Komisijai rakstveida ziņojumu par šajā pantā minēto pārbaudi.

(2) Šā panta pirmās daļas prasības ir attiecināmas arī uz krājaizdevu sabiedrību, ja tās aktīvi pārskata gada beigās pārsniedz 400 000 *euro*.

**14.pants.** Segto noguldījumu vidējo atlikumu iepriekšējā ceturksnī aprēķina kā attiecīgā ceturkšņa triju mēnešu pārskatos par garantētajiem noguldījumiem uzrādīto segto noguldījumu atlikumu vidējo aritmētisko lielumu.

**15.pants.** (1) Noguldījumu piesaistītājs līdz katra ceturkšņa pirmā mēneša 20. datumam veic maksājumus noguldījumu garantiju fondā šā likuma 9. pantā noteiktajā apmērā, ieskaitot līdzekļus kontā Latvijas Bankā.

(2) Noguldījumu piesaistītāja maksājumi noguldījumu garantiju fondā nav uzskatāmi par Komisijas saistībām pret noguldījumu piesaistītāju un nav atmaksājami.

(3) Noguldījumu piesaistītāja maksājumi noguldījumu garantiju fondā ir iekļaujami noguldījumu piesaistītāja izdevumos.

**16.pants.** (1) Noguldījumu piesaistītājam ir pienākums aprēķināt un samaksāt soda naudu par summām, kas noteiktajā termiņā nav iemaksātas noguldījumu garantiju fondā. Šī soda nauda iemaksājama kontā Latvijas Bankā.

(2) Soda nauda par summām, kas noteiktajā termiņā nav iemaksātas noguldījumu garantiju fondā, ir 0,05 procenti no termiņā nesamaksātās summas par katru nokavēto dienu. Soda nauda aprēķināma par laiku, par kuru noguldījumu piesaistītājs nav veicis aprēķināto katra ceturkšņa maksājumu.

(3) Ja dalībvalstī reģistrētas kredītiestādes filiāle Latvijā vai ārvalstī reģistrētas kredītiestādes filiāle Latvijā nokavējusi noteikto maksājuma termiņu vairāk par 30 dienām, Komisija nekavējoties par to informē attiecīgā noguldījumu piesaistītāja uzraudzības institūciju.

**17.pants.** (1) Noguldījumu garantiju fonda līdzekļus izlieto garantēto atlīdzību izmaksām, ar garantēto atlīdzību izmaksu organizēšanu no valsts budžeta šajā likumā noteikto garantēto atlīdzību izmaksai aizdoto līdzekļu atmaksai, kredītiestāžu noregulējuma darbību segšanai Kredītiestāžu un ieguldījumu brokeru sabiedrību darbības atjaunošanas un noregulēšanas likumā paredzētajā kārtībā, kā arī samaksai pārvaldītājam, ja saskaņā ar šā panta otro daļu noguldījumu garantiju fonda pārvaldīšana nodota citam pārvaldītājam.

(2) Noguldījumu garantiju fondu pārvalda saskaņā ar Komisijas noteikumiem. Noguldījumu garantiju fonda līdzekļus iegulda tā, lai risks būtu neliels un ieguldījumi būtu pietiekami diversificēti. Noguldījumu garantiju fonda līdzekļus glabā kontā Latvijas Bankā.

(3) Saskaņā ar Komisijas lēmumu noguldījumu garantiju fonda pārvaldīšanu, noslēdzot attiecīgu līgumu, var nodot citam pārvaldītājam.

(4) Ienākumus (augļus), kas iegūti, pārvaldot noguldījumu garantiju fondu, ieskaita šajā fondā.

(5) Citus Komisijas līdzekļus, kas nav noguldījumu garantiju fonda līdzekļi, aizliegts izmantot šā panta pirmajā daļā noteiktajam mērķim.

**18.pants.** (1) Noguldījumu piesaistītājs savos grāmatvedības reģistros pastāvīgi nodrošina informāciju par atbilstīgiem noguldījumiem, to noguldītājiem un segto noguldījumu apmēru. Informāciju atjauno vismaz reizi dienā tā, lai grāmatvedības reģistri atspoguļotu aktuālo garantētās atlīdzības apmēru.

(2) Komisija izdod normatīvos noteikumus, kuros nosaka par garantēto atlīdzību Komisijai sniedzamās informācijas apjomu, prasības attiecībā uz šīs informācijas apkopošanu un tās iesniegšanas kārtību.

**19.pants.** Sniedzot Eiropas Banku iestādei informāciju par kredītiestādei izsniegtajām atļaujām saskaņā ar Kredītiestāžu likumu, Komisija papildus norāda informāciju par noguldījumu garantiju fondu izcelsmes dalībvalsti, kuras dalībniece ir attiecīgā kredītiestāde.

**20.pants.** Komisija katru gadu līdz 31. martam informē Eiropas Banku iestādi par segto noguldījumu apjomu un par pieejamo finanšu līdzekļu apjomu noguldījumu garantiju fondā iepriekšējā gada 31. decembrī.

**III. nodaļa**

**Garantētās atlīdzības izmaksas**

**21.pants.** (1) Garantēto atlīdzību izmaksā noguldītājam, kuram atbilstoši šā likuma noteikumiem ir tiesības uz garantētās atlīdzības saņemšanu. Garantētās atlīdzības izmaksas nosakāmas atbilstoši informācijai, kāda ir noguldījumu piesaistītāja grāmatvedības reģistros noguldījumu nepieejamības iestāšanās dienā. Noguldītājam nav jāiesniedz noguldījumu piesaistītājam iesniegums vai citi dokumenti, kas pamato noguldītāja tiesības uz garantēto atlīdzību.

(2) Noguldījumu piesaistītājs sagatavo to noguldītāju sarakstu, kuriem izmaksājama garantētā atlīdzība. Sarakstā iekļauj noguldītājus, kuriem atbilstoši šā likuma noteikumiem ir tiesības uz garantēto atlīdzību, un ietver informāciju, kāda tā ir dienā, kad iestājusies noguldījumu nepieejamība. Noguldījumu piesaistītājs sarakstu iesniedz Komisijai ne vēlāk kā nākamajā dienā pēc noguldījumu nepieejamības iestāšanās.

(3) Komisija vai tās pilnvarota persona garantētās atlīdzības izmaksas noguldītājiem veic saskaņā ar šā panta otrajā daļā minēto sarakstu.

(4) Ja zvērināts tiesu izpildītājs vai nodokļu (nodevu) administrācija pret noguldītāja naudas līdzekļiem ir vērsusi piedziņu, piedzenamās summas izmaksā attiecīgi zvērinātam tiesu izpildītājam vai nodokļu (nodevu) administrācijai.

**22. pants.** (1) Ja Komisija, noguldījumu piesaistītājs, tā pilnvarnieks, administrators vai likvidators konstatē, ka garantētā atlīdzība izmaksāta personai, kurai saskaņā ar šā likuma noteikumiem nebija tiesību uz garantēto atlīdzību vai arī tā izmaksāta lielākā apmērā, personai ir pienākums atmaksāt nepamatoti izmaksāto garantēto atlīdzību atbilstoši Komisijas, noguldījumu piesaistītāja, tā pilnvarnieka, administratora vai likvidatora pieprasījumam.

(2) Ja persona šā panta pirmajā daļā paredzēto izmaksāto atlīdzību brīvprātīgi neatmaksā, Komisijai, noguldījumu piesaistītājam, tā pilnvarniekam, administratoram vai likvidatoram ir pienākums celt prasību par minēto līdzekļu atmaksu noguldījumu garantiju fondam.

**23.pants.** (1) Ja noguldījumu garantiju fondā nepietiek līdzekļu garantētās atlīdzības izmaksām saskaņā ar šo likumu, Komisija var noslēgt aizdevuma līgumu par trūkstošās summas aizņemšanos no noguldījumu piesaistītāja vai citas dalībvalsts noguldījumu garantiju fonda.

(2) Noguldījumu piesaistītājs var piedāvāt Komisijai aizņemties no tās nepieciešamo trūkstošo summu garantētās atlīdzības izmaksām tikai tādā gadījumā, ja aizdevuma līguma noslēgšana ar Komisiju neietekmēs attiecīgā noguldījumu piesaistītāja spēju ievērot normatīvajos aktos noteiktās darbību regulējošās prasības.

(3) Izraugoties noguldījumu piesaistītāju vai citas dalībvalsts noguldījumu garantiju fondu, ar kuru tiks noslēgts aizdevuma līgums par nepieciešamo trūkstošo summu garantētās atlīdzības izmaksām, nav piemērojami Publisko iepirkumu likuma noteikumi. Komisija izraugās to noguldījumu piesaistītāju vai citas dalībvalsts noguldījumu garantiju fondu, kurš Komisijai piedāvā zemāko aizdevuma procentu likmi. Ja izteiktie piedāvājumi ir vienādi, Komisija izvēlas to piedāvājumu, kurš iesniegts pirmais.

(4) Ja triju darbdienu laikā, skaitot no noguldījumu nepieejamības iestāšanās dienas, Komisija nesaņem no noguldījumu piesaistītāja vai citu dalībvalstu noguldījumu garantiju fondiem piedāvājumus par trūkstošās summas aizdošanu garantētās atlīdzības izmaksām vai konstatē, ka izteiktie piedāvājumi neatbilst šā panta otrās daļas nosacījumiem vai nenodrošina labvēlīgāko un ekonomiskāko risinājumu noguldītāju vai noguldījumu garantiju fonda interesēm, vai nenoslēdz aizdevuma līgumu citu pamatotu apstākļu dēļ ne ar vienu no noguldījumu piesaistītājiem vai citu dalībvalsts noguldījumu garantiju fondiem, Komisija nekavējoties informē Finanšu ministriju par noguldījumu garantiju fondā esošo līdzekļu nepietiekamību. Valsts budžeta līdzekļi likumā noteiktās garantētās atlīdzības izmaksai tiek piešķirti apropriācijas kārtībā vai aizdevuma veidā, ievērojot "Likumā par budžetu un finanšu vadību" noteikto kārtību. Finanšu ministrija nodrošina šajā likumā noteiktās garantētās atlīdzības izmaksai piešķirto valsts budžeta līdzekļu pieejamību noguldījumu garantiju fondam tā, lai garantētās atlīdzības izmaksas tiktu veiktas šajā likumā noteiktajā termiņā.

(5) Naudas līdzekļus, kurus garantētās atlīdzības izmaksām ir aizdevis noguldījumu piesaistītājs vai citas dalībvalsts noguldījumu garantiju fonds, kā arī valsts budžeta aizdevumu Komisija atmaksā no noguldījumu garantiju fonda.

**24.pants.** (1) Pēc tam, kad noguldītājiem izmaksāta garantētā atlīdzība, Komisija izmaksātās garantētās atlīdzības apmērā iegūst prasījuma tiesības pret noguldījumu piesaistītāju. Noguldījumu piesaistītājs sedz prasījumu saskaņā ar Komisijas iesniegto aprēķinu. Regresa kārtībā iegūtie līdzekļi ieskaitāmi noguldījumu garantiju fondā.

(2) Noguldījumu piesaistītāja maksātnespējas gadījumā Komisijas iesniegtais aprēķins kā kreditora prasība par garantētās atlīdzības apmērā veikto noguldījumu garantiju fonda līdzekļu atmaksu apmierināms prioritārā kartībā pirms citiem noguldījumu piesaistītāja kreditoriem.

**25.pants.** Garantētā atlīdzība netiek izmaksāta par:

1) kredītiestāžu un krājaizdevu sabiedrību noguldījumiem;

2) finanšu iestāžu noguldījumiem;

3) pašvaldību, kuru gada budžets pārsniedz 500 000 *euro*, un tiešās pārvaldes iestāžu noguldījumiem;

4) noguldījumiem, kas saistīti ar noziedzīgi iegūtu līdzekļu legalizēšanu vai atzīstami par noziedzīgi iegūtiem līdzekļiem, ja stājies spēkā notiesājošs tiesas spriedums;

5) noguldījumiem, kuru noguldītājs nav identificēts atbilstoši Noziedzīgi iegūtu līdzekļu legalizācijas un terorisma finansēšanas novēršanas likuma noteikumiem;

6) noguldījumiem, kas saskaņā ar likumu veido noguldījumu piesaistītāja pašu kapitālu;

7) apdrošināšanas sabiedrību noguldījumiem;

8) ieguldījumu brokeru sabiedrību noguldījumiem;

9) ieguldījumu pārvaldes sabiedrību noguldījumiem;

10) privāto pensiju fondu noguldījumiem;

11) alternatīvo ieguldījumu fondu pārvaldnieku ieguldījumiem;

12) kredītiestādes emitētiem parāda vērtspapīriem, kā arī saistībām, kas rodas no tās pārvedu vekseļiem un vekseļiem;

13) noguldījumiem, ar kuriem pēdējo divu gadu laikā no noguldījumu nepieejamības iestāšanās dienas nav veikti nekādi darījumi un kuru vērtība ir mazāka par 10 *euro*.

**26.pants.** Noguldījumi ārvalstu valūtā tiek pārrēķināti *euro* saskaņā ar grāmatvedībā izmantojamo ārvalsts valūtas kursu noguldījuma nepieejamības iestāšanās dienā.

**27.pants.** (1) Garantētās atlīdzības izmaksu šā likuma 28. pantā noteiktajā termiņā nodrošina vienā no šādiem veidiem:

1) garantēto atlīdzību izmaksā no noguldījumu garantiju fonda ar vienas vai vairāku Komisijas izraudzītu kredītiestāžu starpniecību;

2) garantēto atlīdzību izmaksā ar tās personas (garantēto noguldījumu ieguvēja) starpniecību, kurai noguldījumu piesaistītājs segtos noguldījumus garantētās atlīdzības apmērā nodevis kā kredītiestādes uzņēmumu saskaņā ar Kredītiestāžu likumu;

3) garantēto atlīdzību izmaksā ar Komisijas starpniecību;

4) garantēto atlīdzību izmaksā ar noguldījuma piesaistītāja, kuram iestājusies noguldījumu nepieejamība, starpniecību.

(2) Ja saskaņā ar šā panta pirmās daļas 2. punktu garantētās atlīdzības izmaksas nodrošināšanai noguldījumu piesaistītāja nodotie segtie noguldījumi nav segti ar ekvivalentā apmērā nodotiem noguldījumu piesaistītāja aktīviem, Komisija var lemt par garantēto atlīdzību izmaksai trūkstošo līdzekļu piešķiršanu segto noguldījumu ieguvējam no Noguldījumu garantiju fonda.

(3) Komisijai, izraugoties kredītiestādi, ar kuras starpniecību izmaksājama garantētā atlīdzība, nav piemērojami Publisko iepirkumu likuma noteikumi. Lai nodrošinātu noguldītāju intereses, Komisija izraugās kredītiestādi, kura paredz noguldītājiem labvēlīgākos garantētās atlīdzības saņemšanas nosacījumus.

(4) Nodrošinot garantētās atlīdzības izmaksu ar vienas vai vairāku Komisijas izraudzītu kredītiestāžu starpniecību, Komisija noslēdz līgumu ar kredītiestādi. Līgumā var paredzēt maksājumu par garantētās atlīdzības izmaksas nodrošināšanas rezultātā šai kredītiestādei piesaistītajiem klientiem, un šo maksājumu ieskaita noguldījumu garantiju fondā. Šāda maksājuma apmērs nosakāms atkarībā no to noguldītāju skaita, kuri, saņemot garantēto atlīdzību, ir izteikuši vēlēšanos kļūt un kļuvuši par konkrētās kredītiestādes klientiem, vai arī to nosaka, pamatojoties uz citiem finansiāliem faktoriem.

(5) Komisija lemj par garantētās atlīdzības izmaksas kārtību, tai skaitā par to, ka noguldījumu piesaistītājs, kuram iestājusies noguldījumu nepieejamība, var veikt daļēju vai pilnīgu garantētās atlīdzības izmaksu, ja Komisija ir konstatējusi, ka noguldījumu piesaistītājam ir pietiekami finanšu līdzekļi, kā arī par garantētās atlīdzības izmaksas laiku un vietu un šo informāciju publicē oficiālajā izdevumā "Latvijas Vēstnesis", kā arī ievieto Komisijas izveidotajā tīmekļa vietnē.

(6) Ja Komisijas izdotais administratīvais akts par garantētās atlīdzības izmaksas veidu tiek pārsūdzēts, tas neaptur šā akta darbību.

**28. pants.** (1) Garantēto atlīdzību izmaksa tiek uzsākta ne vēlāk kā septiņu darbdienu laikā no dienas, kad iestājusies noguldījumu nepieejamība.

(2) Pirms garantētās atlīdzības izmaksas pilnā apmērā Komisija var lemt par daļēju garantētās atlīdzības izmaksu vienam noguldītājam ne mazāk kā 100 *euro* apmērā, bet ne vairāk kā segtā noguldījuma apmērā.

**29.pants.** (1) Garantētās vai daļējas garantētās atlīdzības izmaksu noguldītājam var atteikt šādos gadījumos:

1) pastāv juridisks strīds par personas tiesībām uz noguldījumu vai tiesībām saņemt garantēto atlīdzību;

2) saskaņā ar normatīvajiem aktiem noguldījumu izmaksai ir noteikti ierobežojumi;

3) pret personu ir sākts kriminālprocess par noziedzīgi iegūtu līdzekļu legalizēšanu un nav stājies spēkā notiesājošs tiesas spriedums.

(2) Atsakot garantētās atlīdzības vai daļējas garantētās atlīdzības izmaksu, Komisija uzdod noguldījumu piesaistītājam veikt attiecīgas izmaiņas garantēto atlīdzību saņēmēju sarakstā.

(3) Izbeidzoties apstākļiem, kas ir bijuši par pamatu atteikumam izmaksāt personai garantēto vai daļēju garantēto atlīdzību šā panta pirmajā dāļā minētajos gadījumos, Komisija uzdod noguldījumu piesaistītājam veikt attiecīgas izmaiņas garantēto atlīdzību saņēmēju sarakstā.

**30. pants.** (1) Noguldījumu piesaistītājam pirms noguldījuma izdarīšanas ir pienākums sniegt noguldītājam informāciju par:

1) garantētās atlīdzības apmēru, ja noguldītājam ir atvērts viens konts noguldījumu piesaistītājā, kā arī garantētās atlīdzības apmēru, ja noguldītājam ir vairāki konti vienā un tajā pašā noguldījumu piesaistītājā vai arī kopīgs noguldījums ar citām personām, vairākas kopīgā noguldījuma vai noguldījumu piesaistītājā pārvaldīto līdzekļu piekrītošās daļas;

2) garantētās atlīdzības izmaksas kārtību, termiņu, valūtu;

3) informāciju par prasījumu saistību savstarpējo ieskaitu iespējamību;

4) noguldījumu garantiju fonda kontaktinformāciju.

(2) Noguldījumu piesaistītājs nodrošina, ka noguldītājs pirms noguldījuma izdarīšanas rakstveidā apliecina šā panta pirmajā daļā minētās informācijas saņemšanu uz speciālas noguldījumu piesaistītāja izsniegtas veidlapas (1.pielikums).

(3) Šā panta otrajā daļā minēto veidlapu noguldījumu piesaistītājs noguldītājam dara pieejamu, izmantojot attālinātos finanšu pakalpojumus (internetbanku) vai vienu reizi gadā pēc noguldītāja pieprasījuma izsniedzot to noguldītājam papīra formātā.

(4) Apstiprinājums tam, ka noguldījums ir uzskatāms par atbilstīgu noguldījumu, norādāms noguldītāja konta izrakstā.

(5) Noguldījumu piesaistītājam reklāmas nolūkos atļauts izmantot tikai vispārīgu atsauci uz savu dalību noguldījumu garantiju sistēmā, bet aizliegts izmantot jebkādu skaitlisku informāciju par noguldījumu garantijām vai norādēm par noguldījumu neierobežotu segumu.

**31.pants.** Noguldījumu piesaistītāja reorganizācijas vai likvidācijas gadījumā vai izslēdzot to no dalības noguldījumu garantiju fondā, papildus normatīvajos aktos noteiktajiem noguldītāju informēšanas pasākumiem informācija par noguldījumu piesaistītāja reorganizāciju, likvidāciju vai izslēgšanu no dalības noguldījumu garantiju fondā noguldītājam tiek darīta pieejama, izmantojot noguldījumu piesaistītāja un noguldītāja noslēgto līgumu par attālināto finanšu pakalpojuma sniegšanu.

**32.pants.** Kredītiestādes reorganizācijas gadījumā kredītiestādes noguldītājiem, kuru noguldījumi tiek pārvesti uz citu kredītiestādi, ir tiesības triju mēnešu laikā no reorganizācijas spēkā stāšanās brīža pārvest savus noguldījumus un procentu maksājumus par tiem uz citu noguldītāja izvēlētu kredītiestādi bez komisijas maksas.

**33.pants.** (1) Sūdzības saistībā ar personas atzīšanu par noguldītāju, kuram izmaksājama garantētā atlīdzība, kā arī garantētās atlīdzības apmēru un izmaksāšanas termiņiem izskata Komisija. Tā savā lēmumā ietver faktu konstatējumu, piemēroto tiesību normu uzskaitījumu un informāciju par sūdzības iesniedzēja tiesībām saņemt garantēto atlīdzību.

(2) Sarakste ar citas dalībvalsts noguldītāju, kurš veicis noguldījumu kredītiestādē, izmantojot pakalpojumu sniegšanas brīvību, tiek veikta finanšu sfērā starptautiski atzītā valodā.

**34.pants.** Komisijas administratīvo aktu, kas izdots saskaņā ar šo likumu, var pārsūdzēt Administratīvajā apgabaltiesā. Tiesa lietu izskata kā pirmās instances tiesa. Lieta tiek izskatīta triju tiesnešu sastāvā. Administratīvās apgabaltiesas spriedumu var pārsūdzēt, iesniedzot kasācijas sūdzību.

**IV. nodaļa**

**Noguldījumu garantiju fondu savstarpējā sadarbība**

**35.pants.** (1) Garantēto atlīdzību izmaksai par Latvijā reģistrētas kredītiestādes filiāles noguldījumiem citā dalībvalstī Komisija attiecīgās dalībvalsts noguldījumu garantiju fonda pārvaldītāja iestādei no noguldījumu garantiju fonda nodrošina nepieciešamos finanšu līdzekļus un sedz izdevumus, kas saistīti ar garantēto atlīdzību izmaksu, kā arī sniedz norādījumus par garantēto atlīdzību izmaksas kārtību.

(2) Garantēto atlīdzību izmaksa par dalībvalstī reģistrētas kredītiestādes filiāles noguldījumu Latvijā tiek sākta pēc tam, kad Komisija ir saņēmusi no attiecīgās dalībvalsts noguldījumu garantiju fonda pārvaldītāja iestādes nepieciešamos finanšu līdzekļus un norādījumus par garantēto atlīdzību izmaksas kārtību. Citas dalībvalsts noguldījumu garantiju fonda pārvaldītāja iestāde sedz Komisijai radušos izdevumus, kas saistīti ar garantēto atlīdzību izmaksu.

(3) Komisija pēc attiecīgās dalībvalsts noguldījumu garantiju fondu pārvaldītājas iestādes pieprasījuma sniedz šajā likumā noteiktajā kārtībā iegūto informāciju par noguldījumu garantiju aizsardzību Latvijas teritorijā.

(4) Pirms garantētās atlīdzības izmaksas dalībvalstī reģistrētas kredītiestādes filiāles noguldītājiem sākšanas Komisija oficiālajā izdevumā "Latvijas Vēstnesis" un tās izveidotajā tīmekļa vietnē publicē informāciju par garantētās atlīdzības izmaksas laiku un vietu.

(5) Ja Komisija ir izpildījusi visus attiecīgās dalībvalsts noguldījumu garantiju fondu pārvaldītāja iestādes sniegtos norādījumus, uzskatāms, ka Komisija ir rīkojusies labā ticībā un nav atbildīga par zaudējumiem, kas varētu rasties saistībā ar garantēto atlīdzību izmaksu nodrošināšanu dalībvalstī reģistrētas kredītiestādes filiāles Latvijā noguldītājiem.

**36.pants.** (1) Komisija nodrošina sadarbības līguma slēgšanu ar citu dalībvalsts noguldījumu garantiju fondu pārvaldītāja iestādēm par savstarpējās informācijas apmaiņas kārtību un garantētās atlīdzības izmaksas kārtību, lai nodrošinātu efektīvu noguldījumu garantiju fondu darbību. Pirms līguma slēgšanas Komisija pārliecinās, ka attiecīgās dalībvalsts noguldījumu garantiju fondu pārvaldītāja iestādes normatīvie akti paredz līdzvērtīgu atbildību par ierobežotas pieejamības informācijas izpaušanu. Saņemto informāciju attiecīgās dalībvalsts noguldījumu garantiju fondu pārvaldītāja iestāde ir tiesīga izpaust vienīgi ar Komisijas rakstveida piekrišanu un vienīgi nolūkam, kādam šī piekrišana ir dota.

(2) Komisija informē Eiropas Banku iestādi par šā panta pirmajā daļā minētā sadarbības līguma noslēgšanu.

(3) Ja Komisija un citas dalībvalsts noguldījumu garantiju fondu pārvaldītāja iestāde nespēj vienoties par sadarbības līguma noteikumiem vai arī pušu starpā rodas strīds par sadarbības līguma piemērošanu, puses var nodot strīdu izskatīšanai Eiropas Banku iestādei saskaņā ar Regulas Nr. 1093/2010 19. pantu.

(4) Sadarbības līguma nenoslēgšana neietekmē noguldītāju tiesības uz garantētās atlīdzības izmaksu.

**37.pants.** (1) Ja kredītiestāde vai tās filiāle vēlas pievienoties citas dalībvalsts noguldījumu garantiju fondam, tā informē Komisiju par savu nodomu vismaz sešus mēnešus iepriekš. Līdz dienai, kad kredītiestāde vai tās filiāle ir pārtraukusi savu darbību Latvijas teritorijā un pievienojusies citas dalībvalsts noguldījumu garantiju fondam, tā turpina veikt maksājumus noguldījumu garantiju fondā.

(2) Ja Latvijā reģistrēta kredītiestāde vairs nav noguldījumu garantiju fonda dalībniece un pievienojas citas valsts noguldījumu garantiju fondam, Komisijai ir pienākums pārvest uz attiecīgās dalībvalsts noguldījumu garantiju fondu visas tās kredītiestādes veiktās iemaksas noguldījumu garantiju fondā, kas veiktas divpadsmit mēnešu laikā pirms kredītiestādes pievienošanās citas dalībvalsts noguldījumu garantiju fondam, izņemot šā likuma noteiktajā kārtībā kredītiestādes veiktās ārkārtas iemaksas un soda naudas noguldījumu garantiju fondā.

(3) Ja Latvijā reģistrētas kredītiestādes filiāle veic darbību citā dalībvalstī un pievienojas attiecīgās dalībvalsts noguldījumu garantiju fondam, Komisijai ir pienākums pārvest uz attiecīgās dalībvalsts noguldījumu garantiju fondu visas kredītiestādes veiktās iemaksas noguldījumu garantiju fondā proporcionāli pārvesto segto noguldījumu summai divpadsmit mēnešu laikā pirms kredītiestādes pievienošanās citas dalībvalsts noguldījumu garantiju fondam, izņemot šā likuma noteiktajā kārtībā kredītiestādes veiktās ārkārtas iemaksas un soda naudas noguldījumu garantiju fondā.

**Pārejas noteikumi**

1. Ar šā likuma spēkā stāšanos spēku zaudē Noguldījumu garantiju likums (Latvijas Vēstnesis, 1998, Nr. 162 (1223); Ziņotājs, 1998).

2. Komisija līdz 2015. gada 3. jūlijam informē Eiropas Banku iestādi par tās tiesisko statusu atbilstoši šā likuma 6. panta pirmajai daļai.

3. Pirmo stresa testu Komisija veic līdz 2017. gada 3. jūlijam.

4. Likuma 10. panta pirmajā daļā noteikto noguldījumu garantiju fonda mērķapjomu sasniedz, vēlākais, līdz 2024. gada 3. jūlijam.

5. Šā likuma 10.panta ceturtā daļa un 30.panta trešā daļa stājas spēkā 2015.gada 3.jūlijā.

6. Komisija līdz 2015. gada 3. jūlijam informē Eiropas Banku iestādi par Komisijas apstiprinātajām uz risku balstītajām metodēm, lai noteiktu un aprēķinātu noguldījumu garantiju fonda dalībnieku uz risku balstītās iemaksas.

7. Komisija katru gadu līdz 31.martam informē Eiropas Banku iestādi par segto noguldījumu kopējo apmēru un par pieejamo finanšu līdzekļu apmēru noguldījumu garantiju fondā iepriekšējā gada 31.decembrī.

8. Šā likuma 30. pantā minēto garantētās atlīdzības izmaksas termiņu piemēro sākot no 2024. gada 1. janvāra.

9. Ja noguldījumu piesaistītāja noguldījumu nepieejamība ir iestājusies līdz 2018. gada 31. decembrim, garantētās atlīdzības izmaksas termiņš ir 20 darbdienas.

10. Ja noguldījumu piesaistītāja noguldījumu nepieejamība ir iestājusies no 2019. gada 1. janvāra līdz 2020. gada 31. decembrim, garantētās atlīdzības izmaksas termiņš ir 15 darbdienas.

11. Ja noguldījumu piesaistītāja noguldījumu nepieejamība ir iestājusies no 2021. gada 1. janvāra līdz 2023. gada 31. decembrim, garantētās atlīdzības izmaksas termiņš ir 10 darbdienas.

12. Pirmais maksājums noguldījumu garantiju fondā atbilstoši šajā likumā noteiktajai kārtībai tiek veikts līdz 2015.gada 20.aprīlim.

**Informatīva atsauce uz Eiropas Savienības direktīvām**

Likumā iekļautas tiesību normas, kas izriet no Eiropas Parlamenta un Padomes 2014. gada 16. aprīļa direktīvas 2014/49/ES par noguldījumu garantiju sistēmām.

Likums stājas spēkā 2015. gada 1. janvārī.

Noguldījumu garantiju likuma

1.pielikums

|  |  |
| --- | --- |
| Pamatinformācija par noguldījumu aizsardzību | |
| Noguldījumi (*norādīt noguldījumu piesaistītāja nosaukumu*) tiek aizsargāti ar: | Jūsu noguldījumu sedz likumiska noguldījumu garantiju sistēma. Turklāt Jūsu kredītiestāde ir daļa institucionālas aizsardzības shēmas, kurā visi dalībnieki savstarpēji atbalsta viens otru, lai nepieļautu noguldījumu nepieejamību. Ja iestātos noguldījumu nepieejamība, Jūsu noguldījumus līdz 100 000 *euro* atmaksātu noguldījumu garantiju sistēma. |
| Aizsardzības limits: | 100 000 *euro* katras kredītiestādes katram noguldītājam. |
| Ja Jums ir vairāki noguldījumi vienā un tai pašā kredītiestādē: | Visi Jūsu noguldījumi vienā un tai pašā kredītiestādē ir "summēti' un kopsummai piemēro maksimālo apjomu 100 000 *euro*. |
| Ja Jums ir kopīgs konts ar citu (-ām) personu (-ām): | Maksimālo apjomu 100 000 *euro* piemēro katram noguldītājam atsevišķi. |
| Atmaksas termiņš noguldījumu nepieejamības gadījumā: | 20 darbdienas, ja noguldījumu nepieejamība ir iestājusies līdz 2018. gada 31. decembrim.  15 darbdienas, ja noguldījumu nepieejamība ir iestājusies no 2019. gada 1. janvāra līdz 2020. gada 31. decembrim  10 darbdienas, ja   noguldījumu piesaistītāja noguldījumu nepieejamība ir iestājusies no 2021. gada 1. janvāra līdz 2023. gada 31. decembrim.  7 darbdienas no 2024.gada 1.janvāra. |
| Informāciju par prasījumu saistību savstarpējo ieskaitu iespējamību: | Noguldītāja tiesības uz garantēto atlīdzību tiek savstarpēji dzēstas ar ieskaitu, ņemot vērā noguldītāja saistības pret noguldījumu piesaistītāju. |
| Atmaksas valūta: | *Euro*. |
| Kontaktinformācija: | Finanšu un kapitāla tirgus komisija, Kungu iela 1, Rīga, LV-1050, tel.6777 4804. |
| Plašāka informācija: | www.fktk.lv |
| Noguldītāja apstiprinājums par saņemšanu: |  |

Finanšu ministrs J.Reirs

13.11.2014. 08.54

4 801

I. Berrone

6777 4804; Ieva.Berrone@fktk.lv

G. Cerbulis

6777 4817; Guntis.Cerbulis@fktk.lv